## Rješenje kojim se Marinu Hrešiću oduzima odobrenje za rad investicijskog savjetnika

### NN 113/2010 (4.10.2010.), Rješenje kojim se Marinu Hrešiću oduzima odobrenje za rad investicijskog savjetnika

HRVATSKA AGENCIJA ZA NADZOR FINANCIJSKIH USLUGA

2987

Na temelju odredbi članka 15. točka 4. alineja 1. i članka 8. stavak 1. Zakona o Hrvatskoj agenciji za nadzor financijskih usluga (»Narodne novine« br. 140/05), članka 27. stavak 1. točka 4. Zakona o tržištu kapitala (»Narodne novine« broj 88/08, 146/08 i 74/09), Uprava Hrvatske agencije za nadzor financijskih usluga, po službenoj dužnosti, u predmetu oduzimanja odobrenja Marinu Hrešiću iz Rijeke, J. P. Kamova 15, za rad investicijskog savjetnika, na sjednici održanoj 23. rujna 2010. godine donijela je

RJEŠENJE

1. Marinu Hrešiću iz Rijeke, J. P. Kamova 15, oduzima se odobrenje za rad investicijskog savjetnika.

2. Podaci iz točke 1. izreke ovog rješenja upisuju se u Registar investicijskih savjetnika, koji vodi Hrvatska agencija za nadzor financijskih usluga, pod rednim brojem 48.

3. Ovo rješenje objavit će se u »Narodnim novinama«.

Obrazloženje

Hrvatska agencija za nadzor financijskih usluga (dalje: Agencija) pokrenula je po službenoj dužnosti, dana 17. rujna 2010. godine, sukladno odredbi članka 40. stavak 1. Zakona o općem upravnom postupku i članka 541. stavak 1. Zakona o tržištu kapitala (dalje u tekstu: Zakon), upravni postupak nadzora u predmetu oduzimanja odobrenja Marinu Hrešiću iz Rijeke, J. P. Kamova 15, za rad investicijskog savjetnika.

Nakon izvršenog uvida u predmete Agencije, klasa: UP/I-450-08/04-02/13 i klasa: UP/I-451-04/09-03/32, utvrđeno je sljedeće:

Rješenjem Agencije, klasa: UP/I-450-08/04-02/13, urbroj: 567-03/04-2 od 11. ožujka 2003. godine, Marinu Hrešiću, zaposleniku investicijskog društva FIMA-Vrijednosnice d.o.o., sa sjedištem u Varaždinu, Međimurska 28 (kasnije zaposlenik kreditne institucije Erste&Steiermärkische Bank d.d., sa sjedištem u Rijeci, Jadranski trg 3/a) izdana je na neodređeno vrijeme dozvola za obavljanje poslova investicijskog savjetnika.

U predmetu Agencije, klasa: UP/I-451-04/09-03/32, dana 4. veljače 2010. godine, Agencija je izdala kreditnoj instituciji Erste&Steiermärkische Bank d.d., sa sjedištem u Rijeci, Jadranski trg 3/a, na neodređeno vrijeme prethodnu suglasnost o udovoljavanju uvjetima za pružanje investicijskogh usluga i obavljanje investicijskogh aktivnosti i s njima povezanih pomoćnih usluga iz članka 5. stavka 1. točke 3., 6. i 7., i članka 5. stavka 2. točke 1., 3., 6. i 7. Zakona o tržištu kapitala.

Sukladno odredbi članka 24. stavak 2. Zakona, investicijski savjetnik je zaposlenik investicijskog društva koji na temelju odobrenja Agencije obavlja poslove sadržane u investicijskim uslugama iz članka 5. stavka 1. točke 1., 2., 4. i 5. Zakona, odnosno zaposlenik društva za upravljanje otvorenim investicijskim fondovima s javnom ponudom koji na temelju odobrenja Agencije obavlja poslove sadržane u investicijskim uslugama iz članka 5. stavka 1. točke 4. i 5. Zakona.

Odredbom članka 27. stavak 1. točka 4. Zakona propisano je da će Agencija investicijskog savjetniku oduzeti izdano odobrenje, ako prestane ispunjavati uvjete na temelju kojih je izdano odobrenje za rad, a u roku koji mu odredi Agencija, kada je to primjereno, ne ispuni te uvjete.

U provedenom postupku utvrđeno je da Marin Hrešić više ne obavlja poslove investicijskog savjetnika u Banci, sukladno odredbi članka 24. stavak 2. Zakona, slijedom čega više ne ispunjava uvjete na temelju kojih mu je izdano odobrenje za rad investicijskog savjetnika, pa je sukladno odredbi članka 27. stavak 1. točka 4. Zakona, odlučeno kao u točki 1. izreke rješenja.

Temeljem odredbi članka 24. stavak 9. Zakona, Agencija vodi Registar investicijskih savjetnika, slijedom čega je odlučeno kao u točki 2. izreke rješenja.

Sukladno odredbi članka 8. stavak 3. Zakona o Hrvatskoj agenciji za nadzor financijskih usluga (»Narodne novine« broj 140/05) ovo rješenje objavit će se u »Narodnim novinama«.

UPUTA O PRAVNOM LIJEKU

Protiv ovog rješenja žalba nije dopuštena, ali se protiv istoga može pokrenuti upravni spor podnošenjem tužbe Upravnom sudu Republike Hrvatske u roku od 30 dana od dana primitka ovog rješenja.

Klasa: UP/I-451-04/10-08/33

Urbroj: 326-111-10-2

Zagreb, 23. rujna 2010.

Član Uprave
Željko Kopčić, v. r.

Rješenje, NN 113/2010-2987